钦定古今图书集成/明伦汇编/官常典/第200卷 > 崔仁师
## 钦定古今图书集成/明伦汇编/官常典/第200卷 > 崔仁师

按《旧唐书》本传：“仁师，定州安喜人。武德初，应制举，授
管州录事参军。五年，侍中陈叔达荐仁师才堪史职，
进拜右武卫录事参军，预修梁魏等史。贞观初，再迁
殿中侍御史。时青州有逆谋，事发，州县追捕反党，俘
囚满狱。诏仁师按覆其事。仁师至州，悉去杻械，仍与
饮食汤沐以宽慰之。唯坐其魁首十馀人，馀皆原免。”
及奏报，诏使将往决之。大理少卿孙伏伽谓仁师曰：
“此狱徒侣极众，而足下雪免者多，人皆好生，谁肯让
死！今既临命，恐未甘心，深为足下忧也。”仁师曰：“尝闻
理狱之体，必务仁恕，故称杀人刖足，亦皆有礼。岂有
求身之安，知枉不为申理。若以一介暗短，但易得十
囚之命，亦所愿也。”伏伽惭而退。及敕使至青州，更讯
诸囚，咸曰：“崔公仁恕，事无枉滥，请伏罪。”皆无异辞。仁
师后为度支郎中，尝奏支度财物数千言，手不执本。
太宗怪之，令黄门侍郎杜正伦赍本，仁师对唱，一无
差殊，太宗大奇之。时校书郎王元度注《尚书》《毛诗》，毁
孔、郑旧义，上表请废旧注，行己所注者。诏礼部集诸
儒详议。元度口辩，诸博士不能诘之。郎中许敬宗请
付秘阁藏其书，河间王孝恭特请与孔、郑并行。仁师
以元度穿凿不经，乃条其不合大义。駮奏请罢之。诏
竟依仁师议，元度遂废。十六年，迁给事中。时刑部以
《贼盗律》，反逆缘坐兄弟没官为轻，请改从死，奏请八
座详议。右仆射高士廉、吏部尚书侯君集、兵部尚书
李𪟝等议请从重，民部尚书唐俭、礼部尚书江夏王
道宗、工部尚书杜楚客等议请依旧不改。时议者以
汉及魏、晋谋反，皆夷三族，咸欲依士廉等议。仁师独
駮曰：“自羲、农以降，爰及唐、虞，或设言而人不犯，或画
象而下知禁。三代之盛，泣辜解网，父子兄弟，罪不相
及，咸臻至理，俱为称首。及其世乱，狱讼滋”烦，周之季
年，不胜其弊。烈火原于子产，峭涧起于安于韩季。申
商争持急刻，参夷相坐，始于此也。秦用其法，遂至土
崩。汉高之务宽大，未为尽善；文帝之存仁厚，仍多凉
德。遂使新垣族灭，信、越葅醢见讥，良史谓之“过刑。”魏
晋王隋，有损有益，凝脂犹密，秋荼尚烦。皇上爰发至
仁，念兹刑宪，酌前王之令“典，探往代之嘉猷，革弊蠲
苛，可大可久。仍降纶綍，颁之九区，故得断狱数简，手
足有措，刑清化洽，未有不安。忽以暴秦酷法，为隆周
中典，乖恻隐之情，反惟行之令，进退参详，未见其可。
且父子天属，昆季同气，诛其父子，足累其心，此而不
顾，何爱兄弟？既欲改法，请更审量。”竟从仁师駮议。后
仁师密奏，请立魏王为太子，忤旨，转为鸿胪少卿，迁
民部侍郎。征辽之役，诏太常卿韦挺知海运，仁师为
副。仁师又别知河南水运。仁师以水路险远，恐远州
所输不时至海，遂便宜从事，递发近海租赋，以充转
输。及韦挺以壅滞失期，除名为民，仁师以运夫逃走
不奏，坐免官。既不得志，遂作《体命赋》以畅其情，辞多
不载。太宗还至中山，起为中书舍人，寻兼检校刑部
侍郎。太宗幸翠微宫，仁师上《清暑赋》以讽，太宗称善，
赐帛五十段。二十二年，迁中书侍郎，参知机务。时仁
师甚承恩遇，中书令褚遂良颇忌嫉之。会有伏阁上
诉者，仁师不奏，太宗以仁师罔上，遂配龚州，会赦还。
永徽初，起授简州刺史，寻卒，年六十馀。神龙初，以子
挹为国子祭酒，恩例赠同州刺史。挹子湜。